**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

 **. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος.**

Τηλ: **6978520351, 6974881331** fax: **2674022211,** web site: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 13 Ιανουαρίου 2020**

**ΑΝΑΚΟΙΝΩΣΗ – ΠΡΟΣΚΛΗΣΗ**

**Για τις ανοιχτές συσκέψεις – συζητήσεις σχετικά με το πολυνομοσχέδιο του Υπουργείου Προστασίας του Πολίτη**

**Συναδέλφισσες – Συνάδελφοι,** η κυβέρνηση, όπως γνωρίζετε, έχει δώσει ήδη προς διαβούλευση το νομοσχέδιο για την υποτιθέμενη Αναδιάρθρωση και Αναδιοργάνωση της Πολιτικής Προστασίας και του Πυροσβεστικού Σώματος.

Είναι άλλη μία ψευδεπίγραφη προσπάθεια, προκειμένου να περάσουν οι σχεδιασμοί χρόνων, για τους οποίους η Ε.Α.Κ.Π. έχει μιλήσει διεξοδικά και έχει προειδοποιήσει για τις συνέπειες τους συναδέλφους και τον Ελληνικό Λαό.

 Το συγκεκριμένο νομοσχέδιο όπως αναλύεται στην από **11/01/2020** ανακοίνωση της Ε.Α.Κ.Π. και στο ενημερωτικό σημείωμα που ακολούθησε, φαίνεται ξεκάθαρα ότι, τις συγκεκριμένες πολιτικές επιλογές **θα τις πληρώσει πολύ ακριβά ο λαός** για πολλοστή φορά, με τα ίδια **τραγικά αποτελέσματα τις μεγάλες καταστροφές σε περιουσίες, υποδομές, στο περιβάλλον, με τον κίνδυνο να υπάρξουν και πάλι νέα θύματα.**

Για μας τους πυροσβέστες είναι πλέον γεγονός ότι καταργούνται και τα τελευταία εργασιακά δικαιώματα που έχουν απομείνει, με ότι αρνητικό συνεπάγεται για την οικογενειακή και υπηρεσιακή μας ζωή (συνεχές ξεσπίτωμα λόγο μεταθέσεων/αποσπάσεων για κάλυψη υπηρεσιακών αναγκών, επιφυλακές κ.α.).

Οι προσπάθειες παραπληροφόρησης κυβερνητικών παραγόντων και τα όσα αποπροσανατολιστικά διαμηνύονται από διάφορες Ενώσεις και από την Ομοσπονδία μας, γίνονται για να συσκοτίσουν και να συγκαλύψουν τον αντιλαϊκό, αντεργατικό χαρακτήρα του νομοσχεδίου αλλά και το αβέβαιο μέλλον που μας ετοιμάζουν, βάζοντας έτσι πλάτη για την ψήφισή του, χωρίς αντιδράσεις από το λαό και τους πυροσβέστες!

**Λόγω όμως ότι:**

* Τα όσα γράφονται και αναλύονται όλο αυτό το διάστημα από εκπροσώπους συνδικαλιστικών οργάνων, πρωτοβάθμιων, πανελλαδικών και φυσικά της Ομοσπονδίας μας , απέχουν έτη φωτός από την ουσία και τις πραγματικές ανατροπές του πολυνομοσχεδίου.
* Ενώ γνώριζαν ότι η κυβέρνηση ετοιμάζει το πολυνομοσχέδιο καιρό τώρα, δεν ζήτησαν εξηγήσεις σε ποια κατεύθυνση θα κινηθεί, ενώ τώρα στο παραπέντε έχουν στήσει ένα σκηνικό διαβούλευσης με κυβερνητικούς και υπηρεσιακούς παράγοντες, έχοντας εστιάσει σκόπιμα στο βαθμολόγιο και στην διαδικασία των μορίων, (όχι στο σπάσιμο του αμετάθετου) προσπαθώντας να αποκρύψουν το βάθος και το εύρος των ανατροπών σε όλα τα επίπεδα.

 Στην βάση όλων των παραπάνω σοβαρών δυσμενών εξελίξεων, η Ε.Α.Κ.Π. με αίσθημα ευθύνης απέναντι σε όλους εσάς, καθώς και ότι κρίσιμες διατάξεις του συγκεκριμένου νομοσχεδίου δεν έχουν κατανοηθεί σε βάθος από αρκετούς πυροσβέστες, αναλαμβάνει την πρωτοβουλία διενέργειας συσκέψεων στις έδρες νομών σε πανελλαδικό επίπεδο!!

**Συναδέλφισσες – Συνάδελφοι**, σας προσκαλούμε να συμμετέχετε μαζικά στις συσκέψεις αυτές για ουσιαστική ενημέρωση, διάλογο και σχεδιασμό περεταίρω δράσεων, για να εμποδίσουμε την ψήφιση του νομοσχεδίου ή να πετύχουμε την απόσυρση του, γιατί αν επιτρέψουμε να περάσει, θα ανατρέψει ανεπανόρθωτα κάθε στοιχειώδη προγραμματισμό στην οικογενειακή μας ζωή και θα αποσαθρώσει ακόμη περισσότερο το πλέγμα της πυροπροστασίας της χώρας με ότι αυτό σημαίνει για την χώρα και τον λαό. Έχουμε το δίκιο με το μέρος και μια κοινωνία ολάκερη που εκτιμά τον αγώνα μας.

Έχουμε υποχρέωση απέναντι στις οικογένειες μας και στον λαό να αντισταθούμε. Όταν στο παρελθόν το κάναμε πετύχαμε και να κερδίσουμε κατακτήσεις όπως και ο κανονισμός μεταθέσεων με το αμετάθετο, και να βάλουμε εμπόδια στις κυβερνήσεις να εφαρμόσουν ότι τώρα επιχειρούν με ένα νομοσχέδιο σκούπα να περάσουν σε μία νύχτα.

**Απευθύνουμε κάλεσμα σε Σωματεία, Ομοσπονδίες και Πανελλαδικές ενώσεις, Εποχικών, Πενταετών, Μονίμων, στους συναδέλφους Αξιωματικούς που δεν συμφωνούν με την στάση της Ένωσης τους, ακόμη και αν δεν συμφωνούν σε όλα μαζί μας, αλλά νοιώθουν ότι κάτι δεν πάει καλά, να ενώσουμε την φωνή και τις δυνάμεις μας σε ένα κοινό μέτωπο ενάντια στον νομοθετικό έκτρωμα.**

**Το νομοσχέδιο αυτό δεν παίρνει διόρθωση, μόνο απόσυρση και αυτό πρέπει να γίνει ΤΩΡΑ!**

**Το Πρόγραμμα των Συσκέψεων:**

* **Αθήνα :** Την **Παρασκευή** **17** Ιανουαρίου **2020** και ώρα **18:00** στα γραφεία

 της **Π**ανελλήνιας  **Έ**νωσης **Α**ποστράτων **Π**υροσβεστικού **Σ**ώματος

 (Π.Ε.Α.Π.Σ.) **Πατησίων 5**  (**7ος όροφος γραφείο 3**)

* **Θεσσαλονίκη : Ο χρόνος και ο τόπος θα ανακοινωθεί σύντομα.**
* **Ιωάννινα : « « « «**
* **Πάτρα : « « « «**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**